
BUDDY PROGRAM REPORT (31. 3. 2022)
Buddy lektorka: Zuzana Mladšíková
Hodnotená lektorka: Paulína Budošová
Kurz: príprava piatakov na prijímacie skúšky zo slovenského jazyka (stredný kurz)
Report: S lektorkou Pauli sme v úvodnom mesiaci v rámci programu Buddy absolvovali dokopy 3 stretnutia – úvodné stretnutie a 2 konzultácie. Súčasťou spolupráce boli aj nahrávky dvoch hodín Paulíniných kurzov pre piatakov.
Na úvodnom stretnutí sme s Pauli prešli základné informácie, ktoré ako lektorka k svojej práci potrebuje – prešli sme si zapisovanie lekcií do Fuga, prácu s osnovami a spomenula som jej aj stránku www.freedu.sk/lektori-info, ktorá jej pomôže pri väčšine otázok týkajúcich sa fungovania vo Freedu. Zároveň sme si dohodli pracovný harmonogram.
Počas úvodného stretnutia sme diskutovali o tom, ako kurzy vo Freedu prebiehajú, ako sa na hodinu pripraviť (na konkrétnych materiáloch sme si povedali, na čo sa treba zamerať pri príprave, ako možno pracovať s cvičeniami a ako celkovo zvládnuť obsah hodín). Lektorka Pauli sa pýtala na základné veci, keďže s učením kurzov ani väčších skupín skúsenosť nemala. Spomínala však, že v minulosti už pracovala s deťmi (škôlkarmi). Mojím cieľom ako buddy lektorky bolo najmä upokojiť ju pred prvými hodinami a poskytnúť jej dostatok informácií, aby sa na začiatku svojho pôsobenia vo Freedu cítila čo najpripravenejšia.
 Po pozretí prvej dohodnutej lekcie sme absolvovali konzultáciu. Prvým dôležitým bodom bola spätná väzba od samotnej lektorky Pauli, ktorá sa týkala jej hodín, práce so žiakmi, práce s učivom a celkového dojmu z pôsobenia vo Freedu. Zhodnotila všetko veľmi pozitívne, pochvaľovala si možnosť predpripravených materiálov na jednotlivé hodiny aj dovtedajšiu prácu so žiakmi. Potom sme sa venovali analýze náčuvovej hodiny. S Pauli sme sa veľa rozprávali ešte pred začiatkom jej kurzov, pretože bola veľmi vystresovaná a nevedela si predstaviť, ako vyzerá príprava na hodinu a jej celkový priebeh. Tomu sme venovali dosť veľa času, pretože som si chcela byť istá, že bude mať dostatok informácií a že prvé hodiny zvládne „ľavou zadnou“. Myslím, že sa jej to aj podarilo a stres z nej veľmi rýchlo opadol.
[bookmark: _GoBack]V rámci našich dvoch spoločných konzultácií sme sa venovali analýze jej hodín, čo však zabralo najmenej času, pretože Pauline hodiny sú naozaj ukážkové – práca s deťmi jej ide fantasticky, prípravu na hodinu a jej organizáciu má výborne zvládnuté a v závere hodín pravidelne stíha s deťmi ešte krátke záverečné hry. Myslím si, že Pauli je od začiatku výborne pripravená, ako mi spomínala, tak v minulosti pracovala s menšími deťmi, čo je na jej prístupe citeľné. Spolu sme sa snažili vyriešiť všetky otázky a problémy, s ktorými Pauli na konzultáciu prišla (debaty sa týkali využitia portálu Examino.sk na predĺžení kurzov alebo rôznych situácií, ktoré sa môžu na hodinách vyskytnúť). Veľmi oceňujem, že Pauli mala ku každej vlastnej otázke aj pripravený návrh riešenia, ktorý sme potom spolu prešli a prípadne doplnili. 
Pauli vnímam ako veľmi milú, príjemnú osobu, vidno, že ju práca lektorky baví, vie dobre pracovať so skupinou mladých ľudí. Nechýba jej nadšenie pre slovenčinu ani učiteľskú prácu. Na hodinách bola sebavedomá, vedela organizovane pracovať. Nemala problém prijať prípadnú kritiku (hoci nazvala by som to skôr radami na vylepšenie aktivít), nebála sa ma počas konzultácií pýtať na všetko, na čo si nevedela nájsť odpoveď, využila rady na hodinách. Videla som, že žiaci sa na jej hodine cítia uvoľnene, panovala tam priateľská atmosféra a Pauli sa úprimne zaujímala o svojich žiakov aj mimo témy slovenčiny. Myslím, že Pauli je výborným prírastkom do lektorskej rodiny Freedu a bude viesť svoje kurzy zodpovedne a s láskou.

